Document ID: 31985R2601

*****
ΚΑΝΟΝΙΣΜΟΣ (ΕΟΚ) αριθ. 2601/85 ΤΗΣ ΕΠΙΤΡΟΠΗΣ
της 16ης Σεπτεμβρίου 1985
που θεσπίζει τις συμπληρωματικές λεπτομέρειες εφαρμογής του άρθρου 7 του κανονισμού (ΕΟΚ) αριθ. 337/79 του Συμβουλίου για την περίοδο 1984/85
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 337/79 του Συμβουλίου της 5ης Φεβρουαρίου 1979 περί κοινής οργανώσεως της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 798/85 (2), και ιδίως το άρθρο 7 παράγραφος 4,
Εκτιμώντας:
ότι ο κανονισμός (ΕΟΚ) αριθ. 3537/84 της Επιτροπής (3) άνοιξε τη δυνατότητα σύναψης συμβάσεων μακροπρόθεσμης ιδιωτικής αποθεματοποίησης για τους επιτραπέζιους οίνους, τα γλεύκη σταφυλών, τα συμπυκνωμένα γλεύκη σταφυλών και τα διορθωμένα συμπυκνωμένα γλεύκη σταφυλών για την περίοδο εμπορίας 1984/85·
ότι το άρθρο 7 παράγραφος 4 του κανονισμού (ΕΟΚ) αριθ. 337/79 προβλέπει ότι είναι δυνατό να αποφασισθεί ότι τα γλεύκη σταφυλών που αποτελούν το αντικείμενο μακροπρόθεσμης αποθεματοποίησης μπορεί να μεταποιηθούν, συνολικά ή εν μέρει, σε συμπυκνωμένα γλεύκη σταφυλών ή σε διορθωμένα συμπυκνωμένα γλεύκη σταφυλών κατά την περίοδο ισχύος της σύμβασης· ότι το άρθρο 10 παράγραφος 1 του κανονισμού (ΕΟΚ) αριθ. 1059/83 της Επιτροπής (4), όπως τροποποιήθηκε από τον κανονισμό (ΕΟΚ) αριθ. 1997/84 (5), επέτρεψε τη μεταποίηση αυτή·
ότι πρέπει να διευκρινισθεί ότι επιτρέπεται επίσης η μεταποίηση των συμπυκνωμένων γλευκών σταφυλών σε διορθωμένα συμπυκνωμένα γλεύκη σταφυλών, στο μέτρο που το συμπυκνωμένο γλεύκος σταφυλών αποτελεί ενδιάμεσο στάδιο της διαδικασίας επεξεργασίας των διορθωμένων συμπυκνωμένων γλευκών σταφυλών·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά την περίοδο ισχύος των συμβάσεων μακροπρόθεσμης αποθεματοποίησης που έχουν συναφθεί κατά τη διάρκεια της αμπελουργικής περιόδου 1984/85 τα συμπυκνωμένα γλεύκη σταφυλών είναι δυνατό να μεταποιηθούν, συνολικά ή εν μέρει, σε διορθωμένα συμπυκνωμένα γλεύκη σταφυλών.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Σεπτεμβρίου 1985.

Labels: 3
17